寶祐三年上巳風雨連日成短歌寄誼儒姪
作者：陽枋
朝代：宋

paragraphs: 風雨飄摇三月三，綺羅罷遊客停驂。
滿城春樹烟䰐鬖，朱戶綠窗愁不堪。
香芹刺泥燕爭銜，杜鵑欲啼情正含。
舞雩兒童笑鴒䳺，堯舜氣象此中涵。
鼓瑟高人手可探，淡音非雅亦非南。
太守風期神與參，我解此意誰爲談，但覺滿懷春酣酣。
花柳蒙迷不可貪，芳菲易歇隨浮嵐。
閒閉閣門何所耽，惟見千山萬山秀色郁如藍。